**Csongrád Város Polgármesterétől „M”**

**Száma:** Szo/54-11/2022

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2022. augusztus 25-ei ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A képviselő-testület 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.

A képviselő-testület 2022. június 30-ai ülésén módosította a fenti rendeletét a fűtési támogatás vonatkozásában.

Az Országgyűlés 2022. július 21-én fogadta el *az egyes egyetemes szolgáltatási árszabások meghatározásáról szóló 259/2022 (VII.21.) Kormányrendeletét (a továbbiakban: Kormányrendelet)*, melyben 2022. augusztus 1-jétől bevezetésre került a **lakossági piaci ár** 2523/kWh/év/mérési pont (felhasználási hely), illetve 1729m3/év/mérési pont (felhasználási hely) fogyasztás felett.

A Kormányrendeletben meghatározott éves fogyasztásig az ügyfél rezsicsökkentett áron vételezi a villamos energiát és a földgázszolgáltatást.

|  |  |  |  |  |
| --- | --- | --- | --- | --- |
|  | **Átlagfogyasztási sávhatár** |  **Rezsicsökkentett ár** | **Lakossági piaci ár** | **Világpiaci ár** |
| Éves | 2523 kWh | **36,- Ft** | **70,1,-Ft** | 268,9,-Ft |
| Havi | 210 kWh |
| Éves | 1729 m3 | **102,- Ft** | **747,- Ft** | 1.020,- Ft |
| Havi | havi 144 m3 |

Az új szabályozás értelmében 1729 m3 éves gázfogyasztás felett a rezsicsökkentett ár több, mint 7-szeresét (747,- Ft/m3) kell majd fizetni, mely óriási mértékben megemeli a háztartások fűtési kiadásait.

A megnövekedett infláció, az elszabaduló energia- és nyersanyagárak indokolttá teszik a jogosultsági jövedelemhatár felülvizsgálatát és megemelését. A támogatási összeg differenciálását a rezsicsökkentéssel kapcsolatos központi szabályozás támasztja alá.

A fentiek miatt javaslom a fűtési támogatás jogosultsági jövedelemhatárának és havi összegének megemelését az alábbiak szerint:

**Javaslom, hogy a R. 10.§ (1) bekezdése helyébe az alábbi szöveg kerüljön:**

1. „ Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének ***350%-át***, egyszemélyes háztartás esetén az öregségi nyugdíjminimum ***450%****-át*.”

A módosítás következtében a jövedelemhatár többtagú háztartás esetén 85.500,- Ft-ról 99.750,- Ft-ra, egyszemélyes háztartás esetén 99.750,- Ft-ról 128.250,- Ft-ra változna.

**Javaslom, hogy a R. 10.§ (5) bekezdése helyébe az alábbi szöveg kerüljön:**

(5)” A támogatás összege **távfűtés esetén 4.000,- Ft/hó, villanyfűtésnél 5.000,- Ft/hó,gáz fűtésnél 7.000,- Ft/hó**.Tűzifa igénylése esetén a támogatás mértéke 1,5 erdei m3tűzifa”.

A módosítás következtében a támogatás összege differenciálásra kerülne. A folyósítás időtartama változatlanul hat hónap (november-április), a támogatás az ügyfél által megjelölt szolgáltató (MVM Energiakereskedelmi Zrt., Csongrádi Közmű Kft., társasházi számla) számlájára történik.

Javaslom, hogy a fenti rendelkezések kerüljenek alkalmazásra a már folyamatban lévő ügyekben is.

**Tisztelt Képviselő-testület!**

A Szociális és Lakásügyi Iroda folyamatosan figyelemmel kíséri a lakosság szociális és egészségügyi helyzetét és a megváltozott körülmények esetén javaslattal él a rendelet módosítására, kiegészítésére vagy új ellátási forma bevezetésére.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A képviselő-testület a jelenlegi makrogazdasági helyzetet, az elszabaduló energiaárakat figyelembe véve célzott és hatékony fűtési támogatás biztosításával kívánja a rászoruló háztartások szociális biztonságát erősíteni.

***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2022. évi költségvetésben kerülnek biztosításra.

Csongrád, 2022. augusztus 17.

 Bedő Tamás

 polgármester

**Csongrád Város Önkormányzata Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020.(II. 21.)önkormányzati rendelet módosításáról**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

(1) A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 10. § (1) bekezdése helyébe a következő rendelkezés lép:

„(1) Fűtési támogatás: Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 350%-át, egyszemélyes háztartás esetén az öregségi nyugdíjminimum 450%-át. Fűtési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.”

(2) A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 10. § (5) bekezdése helyébe a következő rendelkezés lép:

„(5) A támogatás összege távfűtés esetén 4.000,- Ft/hó, villanyfűtésnél 5.000,- Ft/hó, gázfűtésnél 7.000,- Ft/hó. Tűzifa igénylése esetén a támogatás mértéke 1,5 erdei m3 tűzifa.”

**2. §**

Ez a rendelet a kihirdetését követő napon lép hatályba.

**3. §**

E rendelet 1. §-ában foglaltakat kell alkalmazni a már folyamatban lévő ügyekben is.

 Bedő Tamás sk. Dr. Juhász László sk.

 polgármester jegyző

Végső előterjesztői indokolás

Az elmúlt időszakban bekövetkezett globális nyersanyag-, energiaárak megemelkedése, a kialakult inflációs helyzet indokolttá teszi a rászoruló családok, háztartások helyi szintű célzott és hatékony támogatását. Ezért indokolt a fűtési támogatás jogosultsági jövedelemhatárának és havi összegének megemelése, differenciálása az előterjesztésben foglaltak szerint.